Title: Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na o
Author: hencelova
Last saved by: sulik
Company: UVSR

NOVÉ ZNENIE

Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie
na obdobie rokov 2004 – 2005

Vláda Slovenskej republiky (ďalej len „Vláda SR“) považuje za neoddeliteľnú súčasť politiky demokratického štátu dôsledné rešpektovanie ľudských práv a slobôd. Vláda SR považuje národnostnú a etnickú rôznorodosť za historicky dané a obohacujúce prvky a odsudzuje všetky prejavy etnickej a rasovej neznášanlivosti. V zmysle Ústavy SR nepripustí žiadne formy rasovej, či národnostnej neznášanlivosti a bude vytvárať priestor pre spoločnosť slobody a solidarity založenú na vzájomnej úcte a tolerancii.

Vláda Slovenskej republiky sa zaviazala vo svojom Programovom vyhlásení v novembri 2002 podporovať všetky formy výchovy k vzájomnej národnostnej úcte i tolerancii a v tejto oblasti predkladá spoločné aktivity s mimovládnymi organizáciami. 

Jedným z významných krokov smerujúcich k naplneniu cieľov stanovených v Programovom vyhlásení vlády SR z novembra 2002 je príprava a realizácia Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 (ďalej len „Akčný plán 2004-2005“) má za cieľ svojimi rôznorodými aktivitami zvyšovať úroveň tolerancie v  slovenskej spoločnosti. 

Akčný plán 2004–2005 je v poradí tretím dokumentom tohto charakteru zameraným na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Podobne ako predchádzajúce Akčné plány na roky 2000–2001 a   2002-2003 je zameraný na viaceré oblasti spoločenského a kultúrneho života. Aktivity sú smerované najmä k zvyšovaniu vedomostnej úrovne občanov Slovenskej republiky v oblasti ľudských práv všeobecne,  ako aj konkrétne k predchádzaniu negatívnym javom v spoločnosti akými sú diskriminácia, rasizmus, xenofóbia, antisemitizmus a iné podoby intolerancie. V súvislosti s členstvom Slovenskej republiky do Európskej únie sa Akčný plán 2004-2005  venuje aj novej téme – téme migrácie a zintenzívneniu systematického vzdelávania a informovanosti smerom k žiadateľom o azyl, ktorí z hľadiska rešpektovania ľudských práv a možností rozličných foriem diskriminácie patria k jedným z najviac ohrozených skupín v rámci množiny cudzincov žijúcich na území Slovenskej republiky. 

Akčný plán je jedinečným nástrojom vlády SR a mimovládnych organizácií, ktorý svojim charakterom nadväzuje na záväzky vyplývajúce z Deklarácie a Akčného plánu prijatého členskými krajinami OSN na Svetovej konferencii proti rasizmu v Durbane v roku 2001. 

V rámci Akčného plánu sa uskutočnia nasledovné aktivity:

1. Systematické vzdelávanie príslušníkov profesionálnych skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.1 Systematické vzdelávanie príslušníkov Policajného zboru, Hraničnej a cudzineckej polície, Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.2 Systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.3 Systematické vzdelávanie sudcov, justičných čakateľov a príslušníkov Zboru väzenskej a justičnej stráže SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.4 Systematické vzdelávanie prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.5 Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.6 Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.7 Systematické vzdelávanie novinárov a redaktorov verejnoprávnych i súkromných médií v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.8 Systematické vzdelávanie zamestnancov v  štátnej a verejnej službe v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.9 Systematické vzdelávanie študentov stredných a vysokých škôl v oblasti  predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

2. Zintenzívnenie systematického vzdelávania a mienkotvornej činnosti zamestnancov v štátnej a verejnej službe a žiakov základných a stredných škôl vo vzťahu k migrantom. 

2.1 Príprava a realizácia aktivít zameraných na zvýšenie informovanosti žiakov základných a stredných škôl smerom k migrantom. 

2.2 Príprava a realizácia prednášok zameraných na zvýšenie zamestnancov v štátnej a verejnej službe smerom k migrantom. 

2.3 Aktivity zamerané na poskytnutie minimálnej právnej pomoci pre migrantov prichádzajúcich na územie SR.

3. Kultúrne a spoločenské aktivity venované problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

3.1 Terénny výskum práv dieťaťa detí z rómskych osád so zohľadnením ich diskriminácie a špecifických problémov.

3.2 Príprava a realizácia aktivít Ministerstva kultúry SR venovaných problematike  predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

3.3 Zorganizovanie 2. ročníka filmového festivalu o menšinách  pod názvom  „Menšiny v EÚ“. 

3.4  Národný plán výchovy k ľudským právam.

4. Činnosť Medzirezortnej skupiny na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005.

1. Systematické vzdelávania príslušníkov profesionálnych skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Valné zhromaždenie OSN vyhlásilo v decembri 1994 prvú Dekádu OSN pre vzdelávanie k ľudským právam na obdobie od 1. januára 1995 do 31. decembra 2004. Na základe predchádzajúcich pozitívnych skúseností bola na 59. zasadnutí Valného zhromaždenia OSN  vyhlásená druhá Dekáda pre vzdelávanie k ľudským právam na obdobie 2005-2014.

Akčný plán 2004-2005 a najmä jeho vzdelávacie aktivity v oblasti ľudských práv, zvyšovania tolerancie, vzájomnej úcty a porozumenia sú významným príspevkom Slovenskej republiky k naplneniu záväzkov vyplývajúcich z členstva v OSN.

Vzdelávanie k tolerancii a šírenie myšlienky tolerancie a znášanlivosti je jedným z efektívnych spôsobov napomáhajúcich k vytváraniu vzájomnej úcty, porozumenia a dobrého vzájomného spolunažívania majoritného a minoritného obyvateľstva Slovenskej republiky. Poznatky a vedomosti z oblasti ľudských práv napomáhajú k odstraňovaniu takých negatívnych fenoménov v spoločnosti ako sú diskriminácia, rasizmus, xenofóbia, antisemitizmus a intolerancia.  

1.1	Systematické vzdelávanie príslušníkov Policajného zboru, Hraničnej a cudzineckej polície, Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo vnútra SR (ďalej len „MV SR“) bude zabezpečovať systematické vzdelávanie príslušníkov Policajného zboru, Hraničnej a cudzineckej polície a Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu. Vzdelávanie sa bude uskutočňovať v súlade so vzdelávaním a výcvikom príslušníkov Policajného zboru v oblasti ľudských práv a zameria sa predovšetkým na informovanie o Smerniciach EÚ 2000/43/EC a 2000/78/EC a na Smernice nadväzujúci „tzv. antidiskriminačný zákon“, ktorého schválenie v NR SR sa očakáva v máji 2004.

Termín: priebežne
Zodpovední : školiace pracoviská a organizácie MV SR
Finančné zabezpečenie : z rozpočtovej kapitoly MV SR

1.2	Systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo školstva SR (MŠ SR)  bude zabezpečovať systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Vzdelávanie sa zameria predovšetkým na oboznámenie pedagógov so Smernicami EÚ 2000/43/EC a 2000/78/EC a na Smernice nadväzujúci „tzv. antidiskriminačný zákon“, ktorého schválenie v NR SR sa očakáva v máji 2004.
Pri zabezpečovaní vzdelávania bude MŠ SR  spolupracovať s mimovládnymi organizáciami, ktoré sa dlhodobo venujú témam spojeným s intoleranciou.

A) MŠ SR a Metodicko-pedagogické centrum v Prešove (MPC) zabezpečí realizáciu projektu „Predchádzajme intolerancii“. Odbornými garantmi a lektormi projektu budú metodici MPC v Prešove, Úrad vlády SR, organizačná jednotka MPC - ROCEPO, Nadácia M. Šimečku, OZ Občan a demokracia. Priebežné vzdelávanie pedagogických zamestnancov škôl a školských zariadení s vysokým zastúpením rómskych žiakov a učiteľov z národnostne zmiešaných oblastí, učiteľov spoločensko-vedných predmetov, najmä občianskej náuky a náuky o spoločnosti a výchovných poradcov prebehne formou prednášok, pracovných seminárov, panelových diskusií, tvorivých dielní a pod. Projekt má  100 hodinovú časovú dotáciu s periodicitou stretávania sa raz za dva mesiace počas dvoch dní. Budú vytvorené tri skupiny s počtom približne 30 účastníkov na jednu skupinu, t.j. spolu približne 90 účastníkov. 

Termín: máj 2004 - február 2005
Zodpovední : MŠ SR a metodicko-pedagogické centrá
Finančné zabezpečenie : 130 300 Sk

B)  MŠ SR v spolupráci s Úradom vlády SR, odborom boja proti korupcii,  prostredníctvom mimovládnej organizácie Transparency International Slovensko, Štátneho pedagogického ústavu a metodických centier zrealizuje projekt s názvom „Protikorupčné nástroje“ na vzdelávanie pedagógov v oblasti predchádzania všetkým formám diskriminácie v pracovnoprávnych, ekonomických a spoločensko-sociálnych vzťahoch so zameraním na stransparentňovanie prostredia, zvyšovanie citlivosti na korupčné správanie a protikorupčné nástroje.

Termín: školský rok. 2004/2005:  september - december 2004
Zodpovední : MŠ SR a ÚV SR – odbor boja proti korupcii, Trasparency International Slovensko, ŠPÚ
Finančné zabezpečenie : 213 000 Sk

C) MŠ SR v spolupráci s UNICEF Slovensko a Slovenským národným strediskom pre ľudské práva zabezpečí vydanie a distribúciu metodickej publikácie s názvom „S každým dieťaťom sa ráta“. Publikácia zahŕňa účinné postupy a techniky pri výchove k tolerancii, akceptácii inakosti a rešpektovaniu ľudských práv. Keďže v nej obsiahnuté navrhované pedagogické postupy obsahujú prvky zážitkových metodík bude distribúciu učebníc sprevádzať aj tréningový seminár.

Termín: september - december 2004
Zodpovední : MŠ SR a UNICEF Slovensko, SNSĽP
Finančné zabezpečenie : 21 000 Sk

D) Nadácia Katedra pripraví a zrealizuje sériu tréningov pre pedagógov vyučujúcich etickú výchovu, pre triednych učiteľov s cieľom získavať trénerske zručnosti pri práci s príručkou Tolerancia. Tréningy sú dôležitým prvkom, ktorý podporuje zmysluplnosť vydania a distribúcie príručky Tolerancia (autori: Prof. Miroslav Kusý a Terézia Stredlová, Lilium Aurum, 2003). Publikácia vyšla s podporou Úradu vlády SR v r. 2003 a je určená k výchovno-vzdelávacím aktivitám škôl a školských zariadení v rámci predmetov občianska výchova, občianska náuka, náuka o spoločnosti a etická výchova.

      Prostredníctvom tréningov sa zabezpečí účinné používanie publikácie vo vzdelávacom procese. Nepriamou cieľovou skupinou projektu sa v konečnom dôsledku stanú samotní žiaci základných škôl, študenti gymnázií a stredných škôl. Predpokladaná dĺžka projektu je 4 mesiace.  Tréningov sa zúčastní približne 160 pedagógov. 

Termín: máj - september 2004
Zodpovední : experti Nadácie Katedra a autori publikácie
Finančné zabezpečenie : 120 000 Sk

E)  Občianske združenie Ľudia proti rasizmu pripraví a zrealizuje projekt s názvom „Výchova k tolerancii“. Zámerom projektu je znížiť medzi mladými ľuďmi úroveň predsudkov voči ľuďom  z iných kultúr; poskytnúť žiakom a študentom pohľad na život menšín a problém rasizmu a diskriminácie aj zo strany tých, ktorí sú jeho obeťou.

      Projekt počíta s vydaním publikácie „Mýty o rasizme“, ktorá bude distribuovaná na školy. Publikácia jednoduchým a zrozumiteľným spôsobom odpovedá a vyvracia najčastejšie predsudky voči Rómom, cudzincom, Židom, homosexuálom a utečencom.

      Druhou časťou projektu je vydanie plagátu „Rasizmus“, ktorý bude rozoslaný na všetky stredné a základné školy. Plagát bude obsahovať informácie o rasizme, jeho príčinách, vysvetlenie niektorých mýtov o menšinách a podobne. Bude slúžiť ako názorná pomôcka pre učiteľov a zároveň môže byť trvalou súčasťou interiéru školských zariadení.

      Výsledkom tohto projektu v jeho konečnej fáze bude systém celoplošného, efektívneho a systematického vzdelávania k tolerancii formou postupného vyškolenia učiteľov občianskej náuky a etickej výchovy na druhom stupni všetkých základných škôl a na stredných školách. Súčasne s uvedením cieľové skupiny získavajú efektívne a moderné vyučovacie programy a pomôcky.

Termín: máj - november 2004  
Zodpovední : experti a školitelia OZ Ľudia proti rasizmu
Finančné zabezpečenie : 163 000 Sk

1.3 Systematické vzdelávanie sudcov, justičných čakateľov a príslušníkov Zboru väzenskej a justičnej stráže SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo spravodlivosti SR (ďalej len „MS SR“) bude naďalej zabezpečovať systematické vzdelávanie sudcov a justičných čakateľov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

MS SR v úzkej spolupráci so Zborom väzenskej a justičnej stráže SR (ďalej len „Zbor“) bude naďalej zabezpečovať systematické vzdelávanie príslušníkov Zboru s orientáciou na interaktívne vzdelávacie cykly pre príslušníkov Zboru zamerané na multikultúrnu výchovu, oblasť ľudských práv a predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie (predovšetkým v zmysle Smerníc EÚ 2000/43/EC a 2000/78/EC a „tzv. antidiskriminačného zákona“, ktorého schválenie v NR SR sa očakáva v máji 2004) a aplikáciu pro-sociálnych programov v ústavoch na výkon väzby a ústavoch na výkon trestu odňatia slobody.

Termín : priebežne
Zodpovední : MS SR a Zbor väzenskej a justičnej stráže SR
Finančné zabezpečenie : z kapitoly MS SR

1.4 Systematické vzdelávanie prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Generálna prokuratúra SR bude zabezpečovať systematické vzdelávanie prokurátorov a právnych čakateľov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v zmysle Smerníc EÚ 2000/43/EC a 2000/78/EC a „tzv. antidiskriminačného zákona“, ktorého schválenie v NR SR sa očakáva v máji 2004.

Generálna prokuratúra SR každoročne usporiadava semináre a pracovné porady  prokurátorov okresných a krajských prokuratúr určených na vybavovanie agendy rasovo motivovaných trestných činov v každom kraji. V tomto roku sa zrealizuje projekt s názvom „Uplatňovanie prostriedkov trestného práva na ochranu ľudských práv, s osobitným dôrazom na postih prejavov rasizmu“. Participovať na projekte budú zástupcovia prokuratúry, zástupcovia Policajného zboru a tiež zástupcovia mimovládnych organizácií, ktorí o daný projekt prejavili záujem. 

Generálna prokuratúra SR zabezpečí účasť prokurátorov na podujatiach školskej mládeže zameraných na výchovu proti rasizmu a ostatným prejavom intolerancie na základe iniciatívy pracovníkov Ministerstva školstva SR.

Termín : priebežne
Zodpovední : GP , MŠ SR
Finančné zabezpečenie : 67 500 Sk

1.5 Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo zdravotníctva SR (ďalej len „MZ SR“) bude zabezpečovať vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v zmysle Smerníc EÚ 2000/43/EC a 2000/78/EC a „tzv. antidiskriminačného zákona“, ktorého schválenie v NR SR sa očakáva v máji 2004. 

MZ SR a Slovenská zdravotnícka univerzita (ďalej len „SZU“) v Bratislave zrealizujú projekt s názvom „Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie“. Koordinačným pracoviskom sa stane Fakulta verejného zdravotníctva a riešiteľskými pracoviskami Fakulta ošetrovateľstva a zdravotníckych odborných štúdií, Fakulta zdravotníckych špecializačných štúdií, Fakulta verejného zdravotníctva, Ústav spoločenských vied a Vedecko - výskumná základňa SZU. 

Cieľom projektu je prispieť k zabezpečeniu rovného prístupu k zdraviu pre všetky skupiny obyvateľstva a zvýšiť vedomostnú úroveň všetkých kategórií zdravotníckych pracovníkov.  Vzdelávanie bude zamerané na osvojenie si vedomostí a praktických zručností pri sprostredkovaní informácií občanom v oblastiach ako sú informovaný súhlas a jeho uplatňovanie v praxi, poskytovanie informácií o zdraví a prístupe k zdravotnej dokumentácii, o právach a povinnostiach pacientov,  a pre niektoré občanov zo sociálne znevýhodneného prostredia poskytovanie informácií o možnostiach a formách prevencie chorôb, ochrany a podpory zdravia. 

Termín : máj 2004- december 2005
Zodpovední : MZ SR, Slovenská zdravotnícka univerzita v Bratislave 
Finančné zabezpečenie : 355 000 Sk
 
1.6 Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo práce, sociálnych  vecí a rodiny SR (ďalej len „MPSVR SR“) bude zabezpečovať systematické vzdelávanie zamestnancov zariadení sociálnych služieb a zamestnancov pôsobiacich v štátnej a verejnej službe, pracujúcich na úradoch práce, sociálnych vecí a rodiny aj v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v súlade so Smernicami EÚ 2000/43/EC a 2000/78/EC a „tzv. antidiskriminačným zákonom“, ktorého schválenie v NR SR sa očakáva v máji 2004.

A) V októbri 2004, odbor rovnosti príležitostí a antidiskriminácie MPSVR SR uskutoční vzdelávanie zamestnancov úradov práce, sociálnych vecí a rodiny a zamestnancov zariadení sociálnych služieb (Domovy Dôchodcov) so zameraním na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Pôjde o nadviazanie na vzdelávanie zamestnancov orgánov miestnej štátnej správy, ktoré bolo vykonané v roku 2002 (v mesiacoch október a november) formou vyškolenia budúcich školiteľov v danej oblasti. MPSVR SR má vyčlenené finančné prostriedky na zabezpečenie vzdelávania pre rok 2004 v rámci vlastných úloh odboru rovnosti príležitostí a antidiskriminácie.

Termín : október 2004 
Zodpovední : MPSVaR SR
Finančné zabezpečenie : z rozpočtovej kapitoly MPSVaR SR

B) Slovenské národné stredisko pre ľudské práva v spolupráci (ďalej len „SNSĽP“) so ZMOS organizačne zabezpečia priebeh projektu: „Priznávanie sociálnych práv v rozhodovacom procese obcí s ohľadom na dodržiavanie zásady rovnakého zaobchádzania a právne následky nesprávneho rozhodovania obcí“. MPSVR SR bude spolupracovať so SNSĽP pri zabezpečovaní prednášateľov. Projekt súvisí s reformou verejnej správy, osobitne s prechodom niektorých pôsobností štátu a vyšších územných celkov na obce a jeho cieľom je predovšetkým sprostredkovať vedomosti o „tzv. antidiskriminačnom  zákone“, ktorého schválenie v NR SR sa očakáva v máji 2004 a o jeho uplatňovaní pri výkone činnosti zamestnanca, o Zákone o utečencoch č. 283/1995 Z.z. v znení neskorších predpisov a Zákone  o azyle č. 480/2002 Z.z. 
 
Termín: jún - október 2004, január – december 2005
Zodpovední : SNSĽP v spolupráci so ZMOS
Finančné zabezpečenie : 211 000 Sk

1.7 Systematické vzdelávanie novinárov a redaktorov verejnoprávnych i súkromných médií v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Občianske združenie MEMO 98 (OZ MEMO 98) v spolupráci s katedrou žurnalistiky FF UK, Inštitútom pre verejné otázky, Centrom nezávislej žurnalistiky (so sídlom v Budapešti), Radou STV, Radou SRo, Informačným a dokumentačným strediskom Rady Európy a Odborom boja proti korupcii pri Úrade vlády SR pripraví a zrealizuje projekt s názvom „Lepšie správy o Rómoch“. Cieľom projektu je prispieť k zvýšeniu kvality informácii o tej časti populácie SR, ktorú tvoria jednotlivé národnosti a etnické skupiny, so špecifickým zameraním na rómske etnikum, zvyšovať mieru tolerancie väčšinovej populácie voči príslušníkom menšín, predovšetkým Rómov, ako aj poskytnúť novinárom a verejnosti spätnú väzbu o spôsobe, akým sú Rómovia v médiách zobrazovaní. 
Projekt má dve časti, ktoré na seba nadväzujú. V prvej fáze OZ MEMO 98 realizovalo monitoring informácií poskytnutých v médiách počas mesiaca február 2003 (STV, TV Markíza, TV Joj, TA3, Slovenský rozhlas, Rádio Expres, Rádio Twist, Rádio Okey a najčítanejšie denníky a týždenníky).V druhej časti projektu sa zrealizuje séria seminárov pre novinárov zo slovenských médií. Náplňou seminárov bude poskytnúť novinárom informácie o problematike zobrazovania etnických a národnostných menšín v médiách.

Termín: apríl - jún 2004
Zodpovední : OZ MEMO 98
Finančné zabezpečenie : 156 220 Sk

1.8 Systematické vzdelávania zamestnancov v štátnej a verejnej službe v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

SNSĽP v spolupráci so ZMOS, Migračným úradom MV SR a mimovládnymi organizáciami zrealizuje projekt s názvom „Ochrana a dodržiavanie ľudských práv a slobôd predstaviteľmi územnej samosprávy (Letná škola)“ Jedná sa o systematické, každoročne sa opakujúce, vzdelávanie predstaviteľov obcí, vedúcich zamestnancov obecných úradov a príslušníkov obecnej polície formou týždenného pobytového školenia. Cieľom projektu je zvyšovanie spoločenského a právneho vedomia predstaviteľov územnej samosprávy a ďalšie pôsobenie na obyvateľov obcí s cieľom eliminovať prejavy diskriminácie, xenofóbie a iných prejavov neznášanlivosti, ako aj získať vedomosti v oblasti ľudských práv.

Termín: august 2005
Zodpovední : SNSĽP so ZMOS, Migračným úradom MV SR a mimovládnymi organizáciami
Finančné zabezpečenie: 775 000 Sk

1.9 Systematické vzdelávanie študentov stredných a vysokých škôl v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

A)  „Olympiáda ľudských  práv“  -  celoštátna súťaž žiakov stredných škôl zacielená na problematiku diskriminácie, rasizmu, xenofóbie, antisemitizmu a ostatných prejavov intolerancie
	
         Projekt „Olympiády ľudských práv“ vznikol v decembri 1996 a prvýkrát sa realizoval v roku 1997 na regionálnej úrovni. Dňa 1.5.1999 schválilo MŠ SR na podnet Sekcie ľudských práv a menšín Úradu vlády SR Olympiádu ľudských práv ako celoštátnu žiacku súťaž pre stredné školy v SR. Odborným a organizačným garantom „Olympiády ľudských práv“ sú  na regionálnej úrovni krajské školské úrady a na celoštátnej úrovni celoštátna komisia Olympiády ľudských práv. Finančne OĽP zabezpečuje MŠ SR prostredníctvom IUVENTY. MŠ SR zabezpečilo prostredníctvom predsedu celoštátnej odbornej komisie OĽP, že v ročníku (šk.r. 2004/2005) „Olympiády ľudských práv“ sú eseje a prípadové štúdie zamerané na problematiku diskriminácie, rasizmu, xenofóbie, antisemitizmu a ostatných prejavov intolerancie.

Termín: september 2004 – jún 2005
Zodpovední : MŠ SR 
Finančné zabezpečenie: z rozpočtovej kapitoly MŠ SR

B) Séria seminárov s tematikou holokaustu.

      Nadácia Milana Šimečku uskutoční v priebehu školského roku 2004/2005 osem až desať jednodňových seminárov zameraných na tému holokaustu. Začiatok realizácie seminárov je plánovaný počas prvého septembrového týždňa, pri príležitosti Dňa obetí holokaustu a rasového násilia.

C) Víkendová škola multikulturalizmu

      Nadácia Milana Šimečku pripraví prvú víkendovú školu multikulturalizmu pre študentov Katedry etickej a občianskej výchovy Pedagogickej fakulty UK. Trojdňový seminár bude zložený z prednášok hostí, ktorí sú odborníkmi na tému multikulturalizmu, holokaustu a antisemitizmu (mimovládne organizácie, vedecké a akademické inštitúcie, a pod.). 
      
      Súčasťou seminára budú aj interaktívne a inovatívne formy učenia, ktoré sa čoraz častejšie používajú pri výchove k ľudským právam, multikulturalizmu a občianstvu.

Termín: jún-december2004, január – december 2005
Zodpovední : školitelia Nadácie Milana Šimečku 
Finančné zabezpečenie (B a C): 200 000 Sk

2. Zintenzívnenie systematického vzdelávania a mienkotvornej činnosti zamestnancov v štátnej a verejnej službe a žiakov stredných škôl vo vzťahu k migrantom ako aj poskytovanie právnej pomoci samotným migrantom.

Úlohy zamerané na systematické vzdelávanie a zintenzívnenie mienkotvornej činnosti zamestnancov v štátnej a verejnej službe a žiakov základných a stredných škôl vyplývajú z potreby zlepšovania miery otvorenosti a pozitívnosti slovenského obyvateľstva vo vzťahu k iným kultúram. Prieskumy verejnej mienky ukazujú, že nezáujem, strach a intolerancia k cudzincom sú súčasťou každodenného života. Z tohto faktu vyplýva reálna potreba pripraviť obyvateľstvo aj na viacfarebnú, multikultúrnu spoločnosť. V súvislosti so vstupom SR do EÚ je vysoko aktuálne a celospoločensky prospešné zaoberať sa otázkami xenofóbie či rasovej diskriminácie a cestou informovania verejnosti o migračnej politike a o azylovej problematike pripraviť obyvateľov SR na život v multikultúrnej spoločnosti.
 
2.1 Príprava a realizácia aktivít zameraných na zvýšenie informovanosti žiakov základných a stredných škôl smerom k migrantom v spolupráci s mimovládnymi organizáciami a inými inštitúciami.

A) Björnsonova spoločnosť na Slovensku zrealizuje projekt s názvom „Ľudia ako my“, ktorého zámerom je podporenie tolerantnej a spolupatričnej spoločnosti voči migrantom.  Projekt sa uskutoční prostredníctvom prednášok na školách, filmovej projekcie a výstavy fotografií Andreja Bána pri príležitosti Svetového dňa utečencov.

      Séria seminárov a prednášok zameraných na zvýšenie informovanosti žiakov základných a stredných škôl zameraných na problematiku migrácie bude vedená odborníkmi na danú problematiku z Björnsonovej spoločnosti. Bude zrealizovaných 16 prednášok počas prvých 4 mesiacov školského roka 2004/2005.

      Filmová projekcia predstavuje premietanie filmov s tematikou utečencov a porušovania ľudských práv vo svete. Filmový festival bude sprevádzať diskusia s hosťom k téme dňa.
      Výstava fotografií Andreja Bána sa uskutoční pri príležitosti Svetového dňa utečencov (20.jún). Fotografie zachytávajú osudy utečencov z Balkánu, Blízkeho východu a Južnej Ameriky.

Termín: máj - december 2004
Zodpovední : školitelia Björnsonovej spoločnosti
Finančné zabezpečenie: 65 000 Sk

B) Slovenská humanitná rada pripraví a zrealizuje projekt s názvom „Mosty k tolerancii“,  ktorý predstavuje sériu osvetových prednášok, ktorých zámerom je priblížiť a následne minimalizovať všetky formy a prejavy diskriminácie, xenofóbie, rasizmu a intolerancie v úzkom súvise s azylovou problematikou.

      Cieľovou skupinou sú obyvatelia regiónov, v ktorých sa nachádzajú azylové zariadenia. Realizáciu prednášok a seminárov zabezpečia odborníci zo Slovenskej humanitnej rady.
 
Termín: máj - december 2004
Zodpovední : školitelia Slovenskej humanitnej rady
Finančné zabezpečenie: 93 000 Sk

2.2	Príprava a realizácia prednášok zameraných na zvýšenie informovanosti zamestnancov v štátnej a verejnej službe smerom k migrantom v spolupráci s mimovládnymi organizáciami a inými inštitúciami.

Príprava a realizácia aktivít zameraných na zvýšenie informovanosti pracovníkov v štátnej a verejnej službe smerom k migrantom sa bude realizovať prostredníctvom seminárov a prednášok. Cieľom projektu s názvom „Právo na azyl, znamená právo na život“ je oboznámiť pracovníkov štátnej správy a samosprávy s postupmi a riešeniami migračnej politiky. Semináre budú vedené odborníkmi z mimovládnej organizácie pôsobiacej v oblasti migračnej politiky Spoločnosti ľudí dobrej vôle a doplnené odbornými konzultáciami s pracovníkmi Migračného úradu MV SR. Ako doplnkový materiál k seminárom bude vydaná brožúra „Azylanti na Slovensku“ a bulletin „Právo na azyl, znamená právo na život“.

Semináre a prednášky budú sústredené predovšetkým do oblasti, kde sú umiestnené záchytné a utečenecké tábory.

Termín: apríl - december 2004 
Zodpovední : školitelia Spoločnosti ľudí dobrej vôle, pracovníci Migračného úradu MV SR
Finančné zabezpečenie: 90 000 Sk

2.3 Aktivity zamerané na poskytnutie minimálnej právnej pomoci pre migrantov prichádzajúcich na územie SR.

Slovenský helsinský výbor, pracujúci v oblasti zvyšovania právneho povedomia žiadateľov o azyl, zabezpečí naplnenie projektového zámeru, ktorý predpokladá zabezpečenie minimálnej právnej pomoci migrantom prostredníctvom lektorov, právnikov, ktorí budú navštevovať azylové zariadenia pravidelne jedenkrát do týždňa. Počas jedného informačného sedenia by nemalo byť prítomných viac ako 10 migrantov. Počas roka 2004 sa plánuje 40 návštev.

Lektori ďalej vypracujú informačný leták, ktorý bude obsahovať základné informácie o právach a povinnostiach zaistených napísané vo forme zrozumiteľnej pre bežného človeka. Rovnako tak zabezpečia preklad týchto letákov do jazykov najčastejšie používaných medzi žiadateľmi o azyl a migrantmi.

Migračný úrad MV SR zaistí distribúciu informačného letáku do všetkých záchytných a utečeneckých táborov ako aj na všetky hraničné prechody v Slovenskej republike.

Termín: máj - december 2004 
Zodpovední : školitelia Slovenského helsinského výboru
Finančné zabezpečenie: 120 000 Sk

3. Príprava a realizácia spoločenských a kultúrnych aktivít venovaných problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

3.1	Zorganizovanie konferencie „Ľudské práva,  zákaz diskriminácie v právnom poriadku EÚ a  prax štátnych orgánov SR“.

Konferencia bude organizovaná v dvoch fázach. Prvým krokom bude uskutočnenie „tzv. prípravného seminára“ za účasti približne 25 pozvaných aktivistov a odborníkov z oblasti ochrany ľudských práv a slobôd. Cieľom bude príprava konferencie, najmä vyšpecifikovanie aktuálnych tém. Konferenciu zorganizuje SNSĽP ako výročné podujatie k Medzinárodnému dňu ľudských práv (10. december 2004). Počet účastníkov bude približne 150.

Konferencia má za cieľ upriamiť pozornosť verejnosti na problematiku ochrany ľudských práv a boja proti diskriminácii, demonštrovať záujem ústavných činiteľov o riešenie tejto problematiky, poskytnúť platformu na celospoločenský dialóg medzi ústavnými činiteľmi, poslancami NR SR, predstaviteľmi menšín a tretieho sektora. Výstupom z  konferencie bude zborník o problematike ľudských práv a diskriminácie vo svetle členstva Slovenskej republiky v Európskej Únii.

Termín: 10. december 2004
Zodpovední : SNSĽP
Finančné zabezpečenie: 60 000 Sk

3.2 Terénny výskum práv dieťaťa detí z rómskych osád so zohľadnením ich diskriminácie a špecifických problémov.

SNSĽP zabezpečí realizáciu Terénneho výskumu dodržiavania práv dieťaťa detí z rómskych osád z aspektu diskriminácie a špecifických problémov v spolupráci s Úradom splnomocnenkyne vlády SR pre rómske komunity, Úradom pre ochranu osobných údajov, Štatistickým úradom SR a mimovládnymi organizáciami .
Cieľom výskumu je získať dôveryhodné údaje o stave dodržiavania ľudských práv detí pochádzajúcich z  rómskych osád so zohľadnením špecifických problémov, a tým prispieť k vecnej a konštruktívnej diskusii a návrhu odporúčaní a riešení problematiky. Dáta budú zozbierané formou hĺbkových rozhovorov, priameho pozorovania, doplnené rozhovormi s expertmi a analýzou legislatívy v súlade so Zákonom č.428/2002 Z.z. o ochrane osobných údajov. Výstupy z tejto aktivity sa stanú podkladom pre vypracovanie Správy o dodržiavaní ľudských práv a slobôd za rok 2004.

Termín: máj - november 2004
Zodpovední : SNSĽP
Finančné zabezpečenie: 192 000 Sk

3.3 Terénny výskum dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľstva.

SNSĽP v spolupráci s MPSVR SR a Strediskom pre štúdium práce a rodiny, Štatistickým úradom SR a Úradom  na ochranu osobných údajov SR zabezpečí realizáciu Terénneho výskumu dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľstva. Cieľom výskumu je zistiť sociálny dopad zásady rovnakého zaobchádzania pri vzniku a skončení pracovnoprávneho vzťahu na kategóriu obyvateľov v preddôchodkovom veku (40-60 rokov) s ohľadom na obmedzenú možnosť opätovného zamestnania sa, a tým poukázať na diskrimináciu v dôsledku veku, ktorá je aj v Slovenskej republike problémom.

Metóda zozbieravania údajov je formou dotazníkového šetrenia, doplnená o rozhovory s expertmi. Výstupy tejto aktivity sa stanú podkladom pre vypracovanie Správy o dodržiavaní ľudských práv a slobôd za rok 2004.

Termín: január - december 2005
Zodpovední : SNSĽP
Finančné zabezpečenie: 272 000 Sk

3.4 Príprava a realizácia aktivít Ministerstva kultúry SR venovaných problematike  predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo kultúry SR (ďalej len „MK SR“) bude v priebehu rokov 2004 – 2005 pokračovať v realizácii rôznych aktivít zameraných na zvýšenie tolerancie verejnosti k menšinovej kultúre a aktivít zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie prostredníctvom viacerých kultúrnych inštitúcií. Podujatia takéhoto charakteru prispejú k rozvoju a poznaniu rozmanitosti kultúr jednotlivých národnostných menšín, a tým k prehlbovaniu tolerancie, k vytváraniu multikultúrneho prostredia ako aj k podpore procesu inklúzie do väčšinovej spoločnosti. 
Aktivity sa budú realizovať z rozpočtovej kapitoly MK SR.

Zodpovední: MK SR
Finančné zabezpečenie: z rozpočtovej kapitoly MK SR

Prehľad aktivít:

Slovenské národné múzeum
Medzinárodný seminár k problematike múzejnej komunikácie špeciálne zameraný na znevýhodnené skupiny obyvateľstva
Termín: II. polrok 2004, 2005

Divadelný ústav
Diskusné večery – pravidelné mesačné podujatia v spolupráci s mimovládnou organizáciou Amnesty International Slovensko
Termín: marec – jún 2004

V spolupráci s Divadlom Nota Bene pripravuje nový projekt (obdoba projektu z rokov 2002- 2003 – Túžby z ulice)
Termín: od mája 2004

V rámci edičnej činnosti vydá zborník pod pracovným názvom „Sprievodca rómskou kultúrou“
Termín: rok 2005

Štátna opera Banská Bystrica
Uvádzanie tanečného diela Gorana Bregoviča: „GYPSY ROOTS“ – cigánske korene
Termín: 2004 - 2005

BIBIANA, medzinárodný dom umenia pre deti
Projekt „Akí sme – Dialógy o tolerancii“ – výstava, divadelné programy, tvorivé dielne a premietanie video dokumentov.
Termín: rok 2004

FAREBNÁ KRAJINA – dialóg na tému Rusíni
Termín: rok 2004

Výstava o chorvátskej menšine – výstava o kultúre, dejinách a spôsobe života Chorvátov žijúcich na Slovensku
Termín: 2005

KALO DANT – program na motívy rómskej rozprávky v spolupráci s rómskymi deťmi
Termín: jeseň 2005

Slovenské centrum dizajnu
Výtvarná súťaž pre profesionálnych autorov z oblasti grafického dizajnu zameraná na vytvorenie propagačných materiálov (symbol, logo, značka príp. ich kombinácia so sloganom) s využitím prostriedkov grafického dizajnu, ktoré by mohli byť súčasťou niektorých aktivít s témou boja proti diskriminácii, rasizmu, xenofóbii a pod.
Termín: 2005

Dom zahraničných Slovákov
Multikulturalita ako osud a ideál – beseda v Mestskej knižnici v Bratislave pri príležitosti Dňa zápasu za ľudské práva. Poukázanie na historické skúsenosti v budovaní multikultúrnej spoločnosti v krajinách strednej a južnej Európy ako vhodného modelu na predchádzanie akýchkoľvek foriem diskriminácie.
Termín: 25. marec 2005

Aktivity občianskych združení zabezpečujúcich rozvoj kultúr národnostných menšín

Kultúrny zväz Ternipen, Snina
Celoslovenský rómsky festival, Snina
Termín: II. polrok 2004, 2005

Kultúrny zväz Chorvátov na Slovensku, Bratislava
Festival chorvátskej kultúry, Bratislava
Termín: jún 2004, 2005

Poľský klub, Bratislava
Poľské dni kultúry, Bratislava
Termín: II. polrok 2004, 2005

Karpatskonemecký spolok na Slovensku, Košice
Sviatok kultúry a vzájomnosti Karpatskonemeckého spolku, Kežmarok
Termín: jún 2004, 2005

Zväz Rusínov – Ukrajincov na Slovensku, Prešov
Festival drámy a umeleckého slova, Medzilaborce
Termín: september 2004, 2005

Zväz Rusínov – Ukrajincov na Slovensku, Prešov
Slávnosti kultúry vo Svidníku
Termín: máj 2004, 2005

OV Csemadok, Galanta
Kodályove dni Galanta – Celoslovenský festival speváckych zborov
Termín: máj 2004, 2005

OV Csemadok, Dunajská Streda
Podunajská jar Dunajská Streda – Celoslovenská prehliadka detských a bábkarských divadelných súborov
Termín: I. polrok 2004, 2005

Divadelná spoločnosť Pódium, Komárno
Jókaiho dni Komárno – Celoslovenská prehliadka mládežníckych a dospelých divadelných súborov
Termín: jún 2004, 2005

Združenie národnostných rozhlasových vysielaní, Bratislava
Jarný vietor vodu dúva, Bratislava – Celoslovenský festival ľudových piesní sólistov a súborov s medzinárodnou účasťou
Termín: I. polrok 2004, 2005

Zväz Rusínov – Ukrajincov na Slovensku
Festival duchovnej piesne, Snina
Termín: november 2004, 2005

Zväz Rusínov – Ukrajincov na Slovensku
Prehliadka interpretov ľudovej piesne – Makovická struna, Bardejov
Termín: II. polrok 2004, 2005

OZ Tornaľa
 I. Festival národnostných menšín, Tornaľa 
Termín: II. polrok 2004, 2005

3.5 Zorganizovanie 2. ročníka filmového festivalu o menšinách pod názvom „Menšiny v EÚ“.

Spoločnosť Barok Film Bratislava v spolupráci s Úradom vlády SR bude realizátorom 2. ročníka filmového festivalu o menšinách pod názvom „Menšiny v Európskej únii“.

Festival bude okrem samotnej prehliadky filmov zastrešovať aj premietanie pod holým nebom, diskusie, prednášky, happeningy, koncerty ethno a world music, výstavy a ochutnávky cudzokrajných kuchýň. V rámci festivalu bude odvysielaný aj cyklus 10 dokumentárnych filmov pod súhrnným názvom Tolerancia – cudzie slovo.

Cieľom podujatia je osloviť prevažne mladšie vekové skupiny so zámerom zoznámiť ich s históriou, vývinom i súčasným životom menšín vo svete i na Slovensku prostredníctvom filmového umenia. 

Termín :16.-19. september 2004.
Zodpovední : Spoločnosť Barok Film Bratislava
Finančné zabezpečenie: 397 500 Sk

3.6	Národný plán výchovy k ľudským právam.

Vychádzajúc z odseku 33 Viedenskej deklarácie a Akčného programu, ktoré boli prijaté Valným zhromaždením OSN na Svetovej konferencii k ľudským právam z roku 1993, Valné zhromaždenie OSN vyhlásilo v decembri 1994 vo svojej rezolúcii 1994/184 Dekádu pre vzdelávanie k ľudským právam na obdobie od 1. januára 1995 do 31. decembra 2004. Aktívnu úlohu pri efektívnom implementovaní a posilňovaní vzdelávania k ľudským právam na všetkých úrovniach vzdelávania zohrávajú národné vlády. Povinnosť vypracovať Národný plán výchovy a výučby k ľudským právam pre všetky úrovne vzdelávania vyplýva Slovenskej republike z odseku 11 Akčného plánu OSN k Dekáde pre vzdelávanie k ľudským právam na obdobie 1995-2004. Národný plán by mal byť východiskom pre trvalo udržateľnú výchovu a vzdelávanie k ľudským právam aj na obdobie po ukončení dekády v roku 2004.

Úloha týkajúca sa vytvorenia Národného plánu výchovy k ľudským právam bola uložená ministrovi školstva uznesením Vlády SR č. 278/2003. Zabezpečením plnenia predmetnej úlohy bol poverený Štátny pedagogický ústav, ktorý pri jeho tvorbe ráta so spoluúčasťou jednotlivých rezortov štátnej správy ako aj s mimovládnymi organizáciami. Národný plán výchovy a výučby k ľudským právam bude financovaný z rozpočtu MŠ SR na rok 2005.

Termín : október 2004
Zodpovední : MŠ SR
Finančné zabezpečenie: z kapitoly MŠ SR

4. Činnosť Medzirezortnej skupiny na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005

Uznesením vlády SR č. 283 z 3. mája 2000 bol zriadený Koordinačný výbor na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2000 – 2001.  Koordinačný výbor mal 13 členov, predsedal mu podpredseda vlády SR pre ľudské práva, menšiny a regionálny rozvoj. Koordinačný výbor bol uznesením vlády SR č. 213/2001 „Návrh opatrení, ktorými sa stanoví nový rámec pre činnosť poradných a koordinačných orgánov vlády v súlade s dokumentom audit“ ku dňu 30. 4. 2001 zrušený. 

Vzhľadom na prípravu Akčného plánu 2004-2005 a na zámer rozvinúť Akčný plán na celoštátnu národnú úroveň sa uskutočnili pracovné rokovania, na ktorých účastníci medzirezortnej skupiny jednoznačne vyjadrili podporu pre ďalšiu prácu medzirezortnej skupiny.

Medzirezortná pracovná skupina pracuje pod gesciou podpredsedu vlády SR pre európsku integráciu, ľudské práva a menšiny. V kompetencii medzirezortnej pracovnej skupiny je koordinácia aktivít v rámci Akčného plánu, ako aj zapájanie ďalších rezortov či mimovládnych organizácií do prípravy a realizácie Akčného plánu.

Medzirezortná skupina na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 má 17 členov, predsedá jej podpredseda vlády SR pre európsku integráciu, ľudské práva a menšiny. 

Členmi Medzirezortnej skupiny sú zástupcovia:
-	 Ministerstva financií SR,
-	 Ministerstva kultúry SR,
-	 Ministerstva obrany SR,
-	 Ministerstva práce, sociálnych vecí a rodiny SR,
-	 Ministerstva spravodlivosti SR,
-	 Ministerstva školstva SR,
-	 Ministerstva vnútra SR,
-	 Ministerstva zahraničných vecí SR,
-	 Ministerstva zdravotníctva SR,
-	 Úradu splnomocnenkyne vlády SR pre rómske komunity,
-	 Migračného úradu SR,
-	 Úradu hraničnej a cudzineckej polície PZ,
-	 Slovenského národného strediska pre ľudské práva,
-	 Štátneho pedagogického ústavu,
-	 Slovenskej zdravotníckej univerzity,
-	 ZMOS-u.